Datum van parlementsopening bekend | Maroela Media
Volgende jaar se parlementsopening sal op Donderdag 7 Februarie plaasvind, het die parlement Woensdagmiddag aangekondig.
Dit is 'n week vroeër as gewoonlik, en word gesien as 'n aanduiding dat parlementslede hard moet gaan werk om die nodige wetgewing deur die prosesse te kry voor die verkiesing.
Pres. Cyril Ramaphosa sal dus die staatsrede op 7 Februarie lewer, wat aan hom die perfekte geleentheid bied om die verkiesingsdatum aan te kondig en dan 'n verkiesingsgerigte toespraak te lewer. Die opposisie sal dié toespraak moet aanhoor en eers op Dinsdag 12 Februarie, vyf dae later, met die aanvang van die debat oor die staatsrede, in die parlement daarop kan reageer.
Die verwagting is dat die datum van die algemene verkiesing in daardie week aangekondig sal word, omdat die laaste geleentheid vir kiesersregistrasie van 26 tot 28 Januarie sal plaasvind, en die kiesersrol sluit sodra die verkiesingsdatum afgekondig word.
Daar sal aansienlik minder druk op Ramaphosa wees vir vanjaar se staatsrede as dié van verlede jaar wat gestaan het in die teken van die ANC se beëindiging van pres. Jacob Zuma se ampstermyn.
Die verwagting is dat Ramaphosa sal fokus op onlangse ekonomiese groei, buitelandse beleggings, stappe teen staatskaping en die aanstelling van 'n nuwe bestuur vir staatsbeheerde ondernemings.